สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 ต.ค. 60
20 ต.ค. 2560

ดัชนีดาวโจนส์ตลาดหุ้นนิวยอร์กปิดขยับขึ้นเล็กน้อยเมื่อคืนนี้ (19 ต.ค.) หลังจากร่วงกว่า 100 จุดในช่วงเปิดตลาดและแกว่งตัวแดนลบเกือบตลอดทั้งวัน โดยดัชนีดาวโจนส์และ S&amp;P500 สามารถดีดตัวกลับขึ้นสู่แดนบวกได้ในช่วงนาทีสุดท้ายของการซื้อขาย หลังมีรายงานข่าวว่า เจอโรม พาวเวล ผู้ว่าการธนาคารกลางสหรัฐ เป็นตัวเต็งอันดับหนึ่งที่จะได้รับเลือกจากประธานาธิบดีโดนัลด์ ทรัมป์ ให้นั่งเก้าอี้ประธานเฟดคนใหม่ ด้านดัชนี Nasdaq ปิดแดนลบ หลังหุ้นแอปเปิ้ลร่วง เนื่องจากนักลงทุนวิตกเกี่ยวกับยอดขาย iPhone 8
ดัชนีเฉลี่ยอุตสาหกรรมดาวโจนส์ปิดที่ 23,163.04 จุด เพิ่มขึ้น 5.44 จุด หรือ +0.02% ดัชนี S&amp;P 500 ปิดที่ 2,562.10 จุด เพิ่มขึ้น 0.84 จุด หรือ +0.03% ดัชนี Nasdaq ปิดที่ 6,605.07 จุด ลดลง 19.15 จุด หรือ -0.29%
 
ตลาดหุ้นยุโรปปิดอ่อนตัวลงเมื่อคืนนี้ (19 ต.ค.) เนื่องจากนักลงทุนวิตกกังวลเกี่ยวกับสถานการณ์การเมืองในสเปน หลังจากนายคาร์เลส ปุกเดมองต์ ผู้นำแคว้นกาตาลุญญา ไม่สามารถประกาศแยกตัวเป็นเอกราชจากสเปนได้ ขณะที่นายมาริอาโน ราฮอย นายกรัฐมนตรีสเปน เตรียมจัดการประชุมคณะรัฐมนตรีในวันเสาร์ที่จะถึงนี้ เพื่อหารือถึงเรื่องการยึดอำนาจบริหารจากแคว้นกาตาลุญญา นอกจากนี้ นักลงทุนยังรอดูผลการประชุมสุดยอดสหภาพยุโรป เพื่อดูความคืบหน้าเกี่ยวกับการเจรจาต่อรองเรื่องการที่อังกฤษถอนตัวจากการเป็นสมาชิกของสหภาพยุโรป (Brexit)
ดัชนี European Stoxx Europe 600 ร่วงลง 0.63% ปิดที่ระดับ 389.11 จุด
ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,368.29 จุด ลดลง 15.52 จุด, -0.29% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,523.04 จุด ลดลง 19.83 จุด, -0.26% ดัชนี DAX ตลาดหุ้นเยอรมันปิดวันทำการล่าสุดที่ 12,990.10 จุด ลดลง 52.93 จุด, -0.41%
 
ตลาดหุ้นลอนดอนปิดในแดนลบเมื่อคืนนี้ (19 ต.ค.) จากแรงกดดันของข้อมูลยอดค้าปลีกที่น่าผิดหวังของอังกฤษ ขณะที่หุ้นยูนิลีเวอร์ บริษัทผู้ผลิตสินค้าอุปโภคบริโภคชั้นนำ ร่วงลงมากที่สุดในรอบ 9 เดือน หลังบริษัทเปิดเผยรายได้ประจำไตรมาส 3 ที่ต่ำกว่าตัวเลขคาดการณ์ของตลาด
ดัชนี FTSE 100 ลดลง 19.83 จุด หรือ -0.26% ปิดที่ 7,523.04 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (19 ต.ค.) เนื่องจากนักลงทุนเข้าเทขายทำกำไร หลังจากราคาน้ำมันดีดตัวขึ้นในช่วงการซื้อขายก่อนหน้านี้
สัญญาน้ำมันดิบ WTI ส่งมอบเดือนพ.ย. ร่วง 75 เซนต์ หรือ 1.4% ปิดที่ 51.29 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. ร่วง 92 เซนต์ หรือ 1.6% ปิดที่ 57.23 ดอลลาร์/บาร์เรล
 
สัญญาทองคำตลาดนิวยอร์กปิดตลาดปรับตัวเพิ่มขึ้นเมื่อคืนนี้ (19 ต.ค.) เนื่องจากนักลงทุนได้หันมาซื้อทองคำซึ่งเป็นสินทรัพย์ปลอดภัย หลังเกิดกระแสวิตกเกี่ยวกับความขัดแย้งทางการเมืองในสเปน กรณีการแยกตัวเป็นเอกราชของแคว้นกาตาลุญญา นอกจากนี้ ยังได้รับปัจจัยหนุนจากเงินดอลลาร์สหรัฐที่อ่อนค่าลง ตลอดจนการปรับตัวลงของตลาดหุ้นนิวยอร์กเมื่อคืนนี้ ซึ่งแม้ดีดตัวกลับขึ้นสู่แดนบวกได้ในช่วงนาทีสุดท้ายของการซื้อขายแต่ก็ไม่ได้ส่งผลให้ความต้องการทองคำปรับตัวลดลง
สัญญาทองคำตลาด COMEX (Commodity Exchange) ส่งมอบเดือนธ.ค. ปรับตัวขึ้น 7 ดอลลาร์ หรือ 0.55% ปิดที่ระดับ 1290.0 ดอลลาร์/ออนซ์
สัญญาโลหะเงินส่งมอบเดือนธ.ค. ปรับตัวขึ้น 25.8 เซนต์ หรือ 1.52% ปิดที่ 17.255 ดอลลาร์/ออนซ์
สัญญาพลาตินัมส่งมอบเดือนม.ค. ปรับตัวขึ้น 1.30 ดอลลาร์ หรือ 0.14% ปิดที่ 925.90 ดอลลาร์/ออนซ์
สัญญาพัลลาเดียมส่งมอบเดือนธ.ค. ปรับตัวลง 15 เซนต์ ปิดที่ 952.80 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (19 ต.ค.) ขณะที่นักลงทุนซึมซับข้อมูลเศรษฐกิจที่สำคัญของสหรัฐที่มีการเปิดเผยเมื่อวานนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1834 ดอลลาร์ จากระดับ 1.1788 ดอลลาร์ ในขณะที่ปอนด์อ่อนค่าลงแตะ 1.3154 ดอลลาร์ จากระดับ 1.3199 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7865 ดอลลาร์ จากระดับ 0.7844 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.62 เยน จากระดับ 112.93 เยน และอ่อนค่าลงเมื่อเทียบกับฟรังก์สวิส ที่ระดับ 0.9757 ฟรังก์สวิส จากระดับ 0.9815 ฟรังก์สวิส